क’क्राझार 31 अक्ट’बर 2020: दिनै फुंनि 7:10 रिंगासो समाव क’क्राझार जिल्लानि सिंआव थानाय राजथावनि क’क्राझार सहरनिफ्राय 9 किल’मिटार साहा फारसे थानाय हलतुगाव गौरां दैसानि सायाव थानाय दालांआव लामानि जाब्रबथाइजों सासे लाइमोनआ जायगायावनो जिउ गोमायो। जिउ गोमानाय लाइमोनखौ जिल्लानिनो कारिगाव आउटपष्टनि बेन्दोंआव थानाय दुमब्रुगुरि थागिबि थागिबि मुस्रि गाला मुसाहारिनि फिसाज्ला बासुदेब मुसाहारि ( 24 ) होन्नानै मिथिनाय जादों। जायगानि सुबुंफोरा फोरमायथिनाय बादिब्ला गावनि एएस 16 जि 0323 नम्बरनि आपासि मथरसाइकेलखौ लानानै सिम्बरगाव फारसेनिफ्राय तिनालि फारसे थांगासिनो दंमोन। मिथिबावनाय बादिब्ला गान्नाय हेलमेटआ खर’निफ्राय गयो आरो दालांनि रेलिंआव नांनायनि जाहोनाव लाइमोनआ जायगायावनो जिउ गोमानो गोनां जायो। गुबुन फारसे हलतुगाव गौरां दालांनिफ्राय बालाजान तिनालि उसामातिसिम पिडब्लिउडि लामाया थांनाय दैज्लां बोथोरनि बानाजों गाज्रि जानानै दंब्लाबो दिनैसिम फाहामथाइ खालामाखै आरो सान्थ्रहायै हान्थियारिफोरा दिनैसिम खैफोद गोनां लामाजोंनो हान्थिनो गोनां जानानै दं होन्नानै मख’दों।